Un bărbat român, în vârstă de 25 de ani, a fost condamnat la șase ani de închisoare în Marea Britanie pentru că a întreținut relații sexuale cu soția sa – în vârstă de 12 ani.

Bărbatul de etnie romă s-a căsătorit anul trecut cu fata, în vârstă de 11 ani pe vremea aceea, în România, înainte ca cei doi să se mute în Marea Britanie, relatează Essexlive.news.

Tânărul a recunoscut în fața instanței că este vinovat de viol al unei fete cu vârsta mai mică de 13 ani.

Fata, despre care se crede că s-a întors în România, de când bărbatul a fost reținut, este însărcinată și va naște în curând.

Procurorul Jamie Sawyer a declarat în instanță că vârsta minimă pentru căsătorie este de cel puțin 16 ani, atât în România, cât și în Marea Britanie.

„S-au cunoscut în România și potrivit victimei, nimeni nu s-a plâns de diferența de vârstă dintre cei doi”, afirmă Sawyer.

„Ea s-a întors în România și inculpatul spune că vrea să repare relația atunci când va putea”, adaugă procurorul.

Totul a ieșit la iveală în aprilie, 2017, când cei doi au fost opriți de poliție la o spălătorie de mașini în Epping, pentru un control de rutină.

Polițiștii britanici au aflat atunci că cei doi locuiesc împreună și împart aceeași cameră. Bărbatul a fost reținut atunci de autorități.

Avocata tânărului a catalogat acest caz ca fiind unul „excepțional” și „foarte neobișnuit” și a invocat fundalul cultural al inculpatului și că, între cei doi, a fost un consimțământ în cadrul căsătoriei.

„Persoanele de etnie romă încă sunt marginalizate – autorităților nu le pasă și nu fac îndeaujuns de multe demersuri în această direcție”, a afirmat apărătoarea bărbatului.

Alt argument al avocatei a fost faptul că este o practică des întâlnită între persoanele de etnie romă.

În afară de pedeapsa cu închisoare, numele inculpatului va sta 10 ani în registrul infractorilor sexuali din Marea Britanie.